CELEX: C2004/239/10
Language: et
Date: 2004-09-25 00:00:00
Title: Kohtuasi C-273/04: Poola Vabariigi 28. juuni 2004 hagi Euroopa Ühenduste Nõukogu vastu

25.9.2004   
            
            
               ET
            
            
               Euroopa Liidu Teataja
            
            
               C 239/6
            
         Poola Vabariigi 28. juuni 2004 hagi Euroopa Ühenduste Nõukogu vastu
   Kohtuasi C-273/04
   (2004/C 239/10)
   Poola Vabariik esitas 28. juunil 2004 Euroopa Ühenduste Kohtusse hagi Euroopa Ühenduste Nõukogu vastu. Hageja esindaja on Jarosław Pietras.
   Poola Vabariik palub Euroopa Kohtul:
   
               1.
            
            
               tühistada Nõukogu otsus nr 2004/281/EÜ, millega kohandati seoses ühise põllumajanduspoliitika reformiga akt Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta, (1) artikli 1 punkt 5;
            
         
               2.
            
            
               ning,
               
                           —
                        
                        
                           viia menetlus läbi poola keeles;
                        
                     
                           —
                        
                        
                           määrata kohtuasi suurkojale;
                        
                     
                           —
                        
                        
                           jätta kohtukulud Euroopa Ühenduste Nõukogu kanda.
                        
                     
         Õiguslikud alused ja peamised argumendid
   Poola Vabariigi valitsus on seisukohal, et ühinemisakti artikkel 23, kui seda tõlgendada kooskõlas rahvusvaheliste lepingute ning ühenduse õiguse tõlgendamise põhimõtetega, ei sisalda õiguslikku alust otsuse nr 2004/281/EÜ artikli 1 punktis 5 sätestatud meetmete vastuvõtmiseks, mis laiendavad piirangud uuetele otsetoetustele.
   Vaidlustatud meede ei ole ühinemisakti kohandamine ühise põllumajanduspoliitika muudatustega, vaid on Poola Vabariiki ja tema territooriumil tegutsevaid põllumajandustootjaid kahjustav ühinemisaktis sätestatud ühinemistingimuste oluline muudatus. Vaidlustatud meetme puhul ei ole tegemist ühenduse õiguse muutmisest tingitud vajaliku meetmega. Järelikult ei olnud Euroopa Ühenduste Nõukogu pädev toetustele kehtestatud piirangut laiendama ühinemisakti artikkel 23 alusel välja antud otsusega. Vaidlustatud meetme vastuvõtmisega on nõukogu rikkunud ühinemisakti artiklit 23.
   Lisaks sellele on vaidlustatud meede vastuolus ühinemislepingu eesmärgiga, mille kohaselt lähevad liikmelisusest tulenevad õigused ja kohustused Euroopa Liidu uutele liikmesriikidele üle täies ulatuses, ning rikub EÜ asutamislepingu artiklis 12 ja artikli 34 punkti 2 alapunktis 2 sätestatud mittediskrimineerimise põhimõtet. Ühinemisleping rajaneb põhimõttel, et uued liikmesriigid saavad ühinemisel endale võrdsed õigused, ning seega koheldakse mittediskrimineerimise ja võrdse kohtlemise põhimõtte alusel võrdselt nii 15 endise liikmesriigi kui ka uute liikmesriikide tootjaid. Seda olulist põhimõtet on piiratud ainult loetletud, põllumajandustootjate toetamiseks mõeldud vahendite puhul. Vaidlustatud meetme vastuvõtmisega rakendatakse aga teine, diskrimineeriv põhimõte, mille kohaselt nii praegu kui ka tulevikus makstavaid otsetoetusi makstaks järk-järgulise rakendamise mehhanismist tulenevatel ebavõrdsetel alustel. Seega viib vaieldav meede selles määratlemata ning ebakindlas valdkonnas kõrvalekaldumisele mittediskrimineerimise ja võrdse kohtlemise põhimõttest.
   Poola Vabariigi valitsus on samuti seisukohal, et käsitledes ühinemislepingus eranditena sätestatud vahendeid reeglipärase juhtumina, õõnestab vaidlustatud meede läbirääkimistel saavutatud kompromissi ning rikub hea usu põhimõtet. Poola Vabariigi valitsus on ühinemisläbirääkimiste algusest peale vaadelnud järk-järgulise rakendamise mehhanismi kui erakorralise iseloomuga lahendust, mis hõlmab ainult loetletud toetusmeetmeid, kuid ei kujuta endast põllumajandussissetuleku toetamise üldist põhimõtet Poola Vabariigi territooriumil.
   
      (1)   ELT L 93, 30.3.2004, lk 1.